Vaikka 84 000 suomalaista on kieltänyt osoitteidensa luovuttamisen edelleen, uuden postilain mukaan Posti joutuu luovuttamaan osoitteet kenen tahansa perustamalle postiyritykselle pilkkahintaan.

Postin työntekijöitä edustava Posti- ja logistiikka-alan unioni PAU pelkää, että osoitetiedot voivat päätyä uuden postilain jälkeen rikollisiin käsiin. Jatkossa Posti joutuu luovuttamaan osoitetiedot pilkkahintaan. JANNE RUOTSALAINEN

Aiemmin Posti saattoi myydä osoitetietoja voitolla toiselle postiyritykselle. Jatkossa hinnoissa ei enää saa olla voittoa.

Jos aiemmin Posti kattoi osoiterekisterin ylläpidosta aiheutuneet kustannukset myymällä niitä eteenpäin sadoilla tuhansilla euroilla, jatkossa postiyrityksen perustanut voi ostaa ja muutamalla sadalla eurolla vaikka kaikkien helsinkiläisten osoitetiedot.

Posti- ja logistiikka-alan unioni pelkää, että rikollisetkin voivat innostua osoitetietojen keräämisestä halvempien kustannusten vuoksi.

Tieto käy ilmi uuden postilain lakiluonnoksesta, jonka lausuntokierros on juuri päättynyt. Uusi postilaki on tulossa voimaan ensi kesänä.

Uuden postilain osoiterekisteriä koskevan osion mukaan Postin on luovutettava kenen tahansa osoitetiedot eteenpäin muille postiyrityksille. Lakimuutos koskee myös osoitetietoja, joiden eteenpäin luovuttaminen on kielletty.

Jo vanhassa postilaissa Posti saattoi sopia rekisterin ylläpidosta toisen postiyrityksen kanssa.

Ero vanhaan on kuitenkin se, että jatkossa Posti joutuu jakamaan osoitetiedot muille postiyrityksille niin sanotuin irrottamiskustannuksin.

Viestintävirasto ei ole vielä määritellyt, miten paljon irrottamiskustannukset tulisivat olemaan. Joka tapauksessa kyse on murto-osasta siitä summasta, jolla Posti nykyisin välittää osoitetietoja eteenpäin.

Noudattaa lakia

Tällä hetkellä 84 000 suomalaista on salannut osoitetietonsa.

Mikäli joku haluaisi kerätä esimerkiksi kaikkien suomalaisten poliitikkojen osoitetiedot rikollisiin tarkoituksiin perustamalla postiyrityksen, se on periaatteessa mahdollista.

Jos aiemmin Posti kattoi osoiterekisterin ylläpidosta aiheutuneet kustannukset myymällä niitä eteenpäin sadoilla tuhansilla euroilla, jatkossa postiyrityksen perustanut voi ostaa ja jakaa muutamalla sadalla eurolla vaikka kaikkien helsinkiläisten osoitetiedot esimerkiksi internetissä.

Tosin lainvastaista se olisi, muistuttaa neuvotteleva virkamies Tomi Lindholm liikenne- ja viestintäministeriöstä.

- Postiyrityksen perustamisesta pitää ilmoittaa viestintävirastolle. Kun postiyrityksen perustaa, pitää noudattaa lainsäädäntöä: esimerkiksi tietojen julkaiseminen ja eteenpäin luovutus on kiellettyä, Lindholm sanoo.

Toisaalta myös tietosuojavaltuutetun lausunnossa pohditaan, että henkilötietojen suojaan postilain uudistuksessa voi olla vaikutusta nimenomaan osoiterekisteriä koskevilla uudistuksilla.

LVM:ssä osoiterekisterin muutoksia ei nähdä tietosuojan kannalta ongelmallisina.

- Ei, koska kaikkien postiyrityksen on noudatettava lakia ja postilain muutoksessa ei esitetä tietojen luovuttamiseen muutosta: tietojen luovuttaminen postiyritykseltä toiselle postiyritykselle on tälläkin hetkellä mahdollista.

PAU vastustaa

Äänekkäimmin uuden postilain osoiterekisteriosiota on vastustanut Postin työntekijöitä edustava Posti- ja logistiikka-alan unioni PAU.

PAU perustelee lausunnossaan kritiikkiä sillä, että jatkossa kuka tahansa voi perustaa postiyrityksen ja saada osoitetiedot irrottamiskustannuksin - eli huomattavasti halvempaan hintaan kuin aiemmin.

PAU:n mukaan halu rikolliseen toimintaan voi kasvaa, kun enää rikollinen ei maksaisi osoitetiedosta satojatuhansia euroja - vaan satoja euroja.

- Aika moni suomalainen, joka on olettanut osoitteensa olevan vain hyvin harvojen käsissä, saattaa yllättyä, kun osoite onkin oikeastaan kenen tahansa saatavilla, PAU perustelee.

Osa poliiseja

Iso osa osoitetietonsa salanneista suomalaisista on poliiseja. Poliisijärjestöjen liiton puheenjohtaja Yrjö Suhonen sanoo kuitenkin Iltalehdelle, ettei liitolta ole kysytty lausuntoa postilain uudistukseen.

Suhonen ei suoralta käsin halua sanoa liiton kantaa lakiuudistukseen, mutta myöntää, että osoitetietojen luovuttamisen kieltäminen on isolle osalle poliiseista hyvin tärkeä asia poliisityön kannalta.

- Katsotaan lomien jälkeen, mitä tähän asiaan keritään esittää ja lausua. Tärkein pointti on se, että tiedot pysyvät riittävän luotettavissa käsissä.

- Tämä maailma näyttää muuttuvan sitä vauhtia, että kuka tahansa voi kohta harrastaa ihan mitä tahansa, joka vanhoina hyvinä aikoina oli viranomaisten tai siihen verrattavissa olevien tahojen toimintaa, Suhonen pohtii.